晚年闢地爲圃僭用老坡和靖節歸田園居六韻  其一
作者：葉茵
朝代：宋

paragraphs: 太湖三萬頃，湖中東西山。
謀隠媿不早，欲往嗟衰年。
道南地夷曠，半占龜魚淵。
斷岸連疎村，浮雲棲平田。
得此願可酬，不啻湖山間。
瞻彼閔子巷，卜居千載前。
猶存六七舍，古柳生青煙。
鄰曲來無時，爲予喜欲顛。
疇知在塵境，中有風月閒。
吾將老此鄉，草木俱欣然。